6. ΑΠΟΦΑΣΙΣ ΥΠΟΥΡΓΟΥ ΟΙΚΟΝΟΜΙΚΩΝ Αριθ. Π.26681 της 17 Ιαν./5 Φεβρ. 1953 Περί μεταφοράς άνευ τελωνειακών διατυπώσεων εγχωρίων προϊόντων κλπ. παρά κατοίκων Βαθέος Καλύμνου. Επιτρέπομεν την άνευ τελωνειακών διατυπώσεων μεταφοράν αποκλειστικώς υπό των κατοίκων Βαθέος Καλύμνου και των εχόντων σχέσιν με το Βαθύ κατοίκων Καλύμνου εις Κάλυμνον και τανάπαλιν α)παντός είδους εγχωρίων προϊόντων και ελευθέρων τέλους (εκτελωνισμένων) εμπορευμάτων και β)ελευθέρων τέλους (εκτελωνισμένων) εργαλείων τέχνης και μηχανών μεταφερομένων εις Κάλυμνον προς επισκευήν και επαναφοράν εις Βαθύ. Δια την κατά τ’ ανωτέρω άνευ τελωνειακών διατυπώσεων πραγματοποίησιν των μεταφορών τούτων, θα συντάσσηται κατά περίπτωσιν, υπό του Τελώνου Καλύμνου ή του Προϊσταμένου του Τελωνοφυλακείου Βαθέος, βάσει προφορικής δηλώσεως των φορτωτών, κατάστασις εφ’ απλού χάρτου εις διπλούν των προς μεταφοράν ειδών, περιλαμβάνουσα τα είδη τας ποσότητας αυτών και τα ονόματα των φορτωτών. Βάσει του ενός αντιτύπου της εν λόγω καταστάσεως, όπερ θα διαφυλάττηται εις το Τελωνείον φορτώσεως, θα παρακολουθήται η φόρτωσις των προς μεταφοράν ειδών. Το έτερον αντίτυπον της καταστάσεως θα παραδίδηται εις τον πλοίαρχον προς κατάθεσιν εις την Τελωνειακήν Αρχήν προορισμού δια την βάσει τούτου επαλήθευσιν υπό τοιαύτης της αποβιβάσεως των μεταφερομένων ειδών. 